It-tmexxija Nazzjonalista, fil-Kunsill Lokali ta' San Pawl il-Baħar, kompliet turi nuqqasijiet gravi fl-operat amministrattiv tagħha. Mhux biss, imma anki issa, wara sentejn ta' tmexxija, għadu jidher bl-aktar mod ċar il-partiġjaniżmu politiku li bih qed jimxi l-Kunsill. Partiġjaniżmu li qed iwassal biex jikbru l-ilmenti tar-residenti. Jidher biċ-ċar li din l-attitudni tal-kunsilliera Nazzjonalisti se tkompli fis-sentejn li ġejjin fejn huwa evidenti li l-intenzjoni tagħhom hija li ma jagħmlu xejn mid-doveri tagħhom u jwaħħlu fil-Gvern li mhu qed jagħmel xejn fil-lokalità. Sal-aħħar ta' Diċembru li għadda kellhom skuża oħra li issa ma jistgħux jibqgħu jġibu, dik li m'għandhomx biżżejjed fondi. Din il-litanija issa ma tistax tibqa' titwemmen, iktar u iktar issa li, minn Jannar li ġej, il-Kunsill Lokali ta' San Pawl il-Baħar se jibda jkollu €400,000 żejda mal-allokazzjoni li kellu fis-snin ta' qabel. Il-Kumitat Amministrattiv ta' Burmarrad Kif forsi jafu ħafna minnkom, barra t-68 Kunsill Lokali, f'Malta għandna ukoll 16-il Kumitat Amministrattiv, li wieħed minnhom huwa fil-konfini ta' San Pawl il-Baħar, dak ta' Burmarrad. Is-Sindku ta' San Pawl il-Baħar, Graziella Galea, bint id-Deputat Nazzjonalista, Ċensu Galea, lanqas biss tindenja ruħha tara li dan il-Kumitat Amministrattiv jiltaqa' kif stipulat fil-liġi, sabiex imexxi 'l quddiem l-aġenda u l-bżonnijiet tar-residenti li joqogħdu f'dan il-hamlet. Daqstant, jinteressahom mill-interessi ta' dawn ir-residenti l-kunsilliera Nazzjonalisti. Dan il-Kumitat, ilu ma jiltaqa' u japprova l-minuti għal iktar minn 18-il xahar. Dan biex ma nsemmux il-fatt li fuq is-sit elettroniku tal-Kunsill ma jidhru l-ebda minuti jew aġenda tal-laqgħat li saru u suppost saru. Dan bi ksur ċar tal-liġi li biha huma marbutin dawn il-Kumitati Amministrattivi. Il-kunsilliera Laburisti, proprju fis-seduta tal-Kunsill Lokali ta' San Pawl il-Baħar, li saret fl-ewwel ġimgħa ta' Jannar, ressqu dan għall-attenzjoni tal-Kunsill. Dan gie konfermat minn email mibgħutha minn Simone Aqulina, membru fil-Kumitat Amministrattiv, lis-Sindku, Graziella Galea, fejn uriet it-tħassib tagħha illi għal-laqgħat imsejħa dejjem qed ikunu biss żewġ membri u allura ma jsirux għaliex ma jkunx hemm kworum. Hija tenniet li bħalma kienet kitbet diversi drabi f'email preċedenti, il-membri ta' dan il-Kumitat m'għandhomx interess li jattendu u tagħmel referenza partikolari għall-membri tal-Partit Nazzjonalista fejn tgħid li anki l-membru f'isem il-Partit Laburista, Roderick Galea, attenda ferm iktar laqgħat minnhom. Quddiem xenarju bħal dan, il-kunsilliera Laburisti, permezz tal-kunsillier Alfred Grima, irrimarkaw li l-aħħar laqgħa tal-Kumitat Amministrattiv kienet sena u tliet xhur ilu, fejn saru biss għaxar laqgħat u li minnhom ħamsa biss għandhom il-minuti uffiċjali. Huwa rrimarka wkoll li skont il-proċeduri, dmir iċ-Ċermen huwa li jaġġorna lill-Kunsill Lokali b'dak li jkun għaddej. Huwa anki staqsa għaliex bħala Ċermen, Ms. Aquilina ma sejħitx il-laqgħat skont kif jitolbu l-proċeduri. Fid-dawl ta' dan, il-kunsillier Grima, issekondat mill-kunsillier Ray Tabone, ippropona li għandu jittieħed vot sabiex il-Kunsill Lokali ta' San Pawl il-Baħar, iressaq talba formali lill-Ministru konċernat sabiex ixolji l-Kumitat Amministrattiv ta' Burmarrad, sabiex ikun hemm lok għal membri aktar interessati jkunu jistgħu jipparteċipaw minflok dawk li qajla jinteressahom mill-lokal tagħhom. Kien proprju f'dan il-ħin illi s-Sindku intebħet li ma kellhiex maġġoranza fil-Kunsill għaliex tlieta biss minn sħabha kienu preżenti għas-seduta. Għalhekk, meta l-kunsilliera Laburisti bdew jinsistu li jittieħed vot fuq il-proposta mressqa minnhom stess dwar it-talba għax-xoljiment tal-Kumitat Amministrattiv ta' Burmarrad, is-Sindku tablet li tiġi sospiża s-seduta. Naturalment, dan għaliex il-Partit Nazzjonalista tassew jemmen fid-demokrazija! Meta raw dan, il-kunsilliera Labursiti oġġezzjonaw u kwotaw x'tgħid il-liġi f'ċirkostanza bħal din, fejn ladarba kien hemm talba għal vot, dan ried jittieħed. Minkejja dan, il-kunsilliera Laburisti, xorta waħda aċċettaw li jistennew ħames minuti kif xtaqet is-Sindku. Meta raw dan, il-kunsilliera Nazzjonalisti, dawru l-verzjoni tagħhom u flok sospensjoni riedu li tinkiteb ittra lid-Dipartiment għall-Gvern Lokali għal direzzjoni. Meta raw dan, il-kunsilliera Laburisti, reġgħu talbu għas-sens komun u biex tiġi segwita l-liġi u titħaddan id-demokrazija iżda l-kunsilliera Nazzjonalisti baqgħu jinsisitu li ma jitteħidx vot. F'dan il-ħin, il-kunsilliera Laburisti ddikjaraw li se jitilqu mil-laqgħa minħabba li d-drittijiet tagħhom kienu qed jiġu maħnuqa mis-Sindku u mill-kunsilliera tagħha. Interessanti, kif f'dan kollu, is-Segretarju Eżekuttiv ma tax direzzjoni hu bħala l-persuna responsabbli b'mod amministrattiv mill-Kunsill Lokali u bħala l-persuna li għandu l-obbligu li jiggwida l-kunsilliera f'ċirkostanzi ta' nuqqas ta' qbil dwar proċeduri ta' standing orders. Interessanti l-fatt li ftit wara li ħarġu l-kunsilliera Laburisti, deher dieħel fil-bini tal-Kunsill il-viċi Sindku David Thake, li kompla mad-drawwa li qabad dan l-aħħar illi jew ma jattendix għas-seduti jekk dawn ma jsirux fil-ħin u l-ġuranta li jiddeċiedi hu jew inkella jasal tard. Jidher iżda li f'din iċ-ċirkostanza, kienet is-Sindku li għamlet kuntatt miegħu biex ifittex jasal il-Kunsill għax kienet f'periklu li titlef vot. Dan hu l-mod kif jitmexxa l-Kunsill Lokali ta' San Pawl il-Baħar minn maġġoranza Nazzjonalista. Interessanti naraw aħniex se naraw mistoqsija parlamentari mid-Deputat Ċensu Galea dwar l-andament ta' din is-seduta! Fil-ġimgħat li ġejjin, nagħtu iktar dettalji dwar kif qed jinżamm dan il-lokal u fejn qed jintefqu l-flus tal-allokazzjoni mogħtija mill-Gvern Ċentrali.